**Valo** (eng. *Light*) on M. John Harrisonin kirjoittama, vuonna 2002 julkaistu science fiction -romaani. Teos ilmestyi suomeksi vuonna 2004 ja voitti Tähtivaeltaja-palkinnon. 
Valossa Harrison palasi science fictionin ja avaruusoopperan pariin kirjoitettuaan vuosia mainstream-kirjallisuutta.

Valon taustaa
-------------

Valo oli Harrisonin paluu science fictionin pariin. Kirjailija on kertonut, että ei ollut pitkään aikaan kirjoittanut avaruusooppera ja pohti, että voisi olla mielenkiintoista kirjoittaa kyseistä science fictionin alalajia. Valossa Harrison pyrki myös yhdistämään scifin valtavirtakirjallisuuteen. Myös Iain M. Banksin uutuusteos, jossa Banks yhdisti tarinan langat toisiinsa vasta viimeisessä lauseessa, innosti Harrisonia. Edellisessä avaruusoopperassaan *The Centauri Device* Harrison oli pyrkinyt tuhoamaan koko lajityypin.

Harrison on sanonut, että Valolla on ollut myös merkitystä hänen henkilökohtaiseen elämäänsä. Kirjailija koki vuosien ajan itsensä vihaiseksi ja kiipeili vuorilla paetakseen todellisuutta. Hän myös piti kirjoitustensa tarkoituksena taistella kirjallisuutta vastaan. Valon kirjoitettuaan Harrison totesi teoksensa vapauttaneen hänet tekemään mitä tahtoo ja sanoi, ettei enää koe olevansa vihainen.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Valossa Michael Kearny -niminen tappaja ja fyysikko pakenee häntä vaanivaa varjoa ja koittaa hoitaa suhdetta entiseen naisystäväänsä Annaan. Yhdessä Brian Taten kanssa Kearny on kehittänyt kvanttiteoriaa siten, että sen avulla voidaan kehittää uudenlaisia avaruusaluksia.

Tulevaisuudessa Seria Mau Genlicher etsii tapaa palata ihmiseksi. Seria Mauta on käytetty seksuaalisesti hyväksi hänen lapsuudessaan ja tyttö on antanut kytkeä itsensä avaruusalukseen.

Ed Chinese on Seria Maun ajassa elävä entinen seikkailija, nykyinen narkomaani, joka joutuu monien seikkailuiden jälkeen päätyy pienelle asteroidille, missä hän tapaa Kearnyn pelkäämän varjon, joka osoittautuu muukalaisrodun edustajaksi. Kyseinen rotu on luonut ihmiset tutkiakseen "singulariteettia ilman tapahtumahorisonttia". Kirjan lopussa Ed ja avaruusolento lähtevät tutkimaan kyseistä ilmiötä.

Hieman ennen Edin saapumista asteroidille myös Kearny ja Seria Mau ovat käyneet siellä. Ensimmäisen varjo on kaapannut omasta ajastaan ja tuonut katsomaan singulariteettia. Toisen varjo taas on leikkauksella palautunut ihmiseksi.

**Juonipaljastukset päättyvät tähän.**

Vastaanotto
-----------

Harrison oli kirjan julkaisusta huolissaan, sillä hän pelkäsi, että lukijat eivät ymmärtäisi Valoa ja kirjan ensipainos oli pieni. Valo kuitenkin keräsi ilmestyttyään kiitosta niin kriitikoilta kuin muilta kirjailijoiltakin ja voitti Suomessa vuoden 2005 Tähtivaeltaja-palkinnon.

Teemat
------

Monien muiden Harrisonin kirjojen tapaan Valo käsittelee eskapismia. Myös viattomuuden saaminen takaisin on Valon tärkeitä teemoja, päinvastoin kuin monissa muissa Harrisonin kirjoissa.
Valo pohtii myös elämän tarkoitusta, yksilön osaa maailmankaikkeudessa ja minuutta.

Lähteet
-------

1. 1 2  Valo Liken sivuilla *like.fi*. Viitattu 15.7.2009. [vanhentunut linkki]
2. 1 2 3  Tähtivaeltaja-voittaja 2005 *kirjavinkit.fi*.
3. 1 2 3 4 5  Jukka Halme: M. John Harrison - Valaistu mestari.  *Tähtivaeltaja*, 2/2005.  Helsingin Science Fiction -seura.
4. ↑  Eev-Liisa Tenhunen: M. John Harrison - Brittiläisen tieteiskirjallisuuden harmaa eminenssi.  *Tähtivaeltaja*, 2/2001.  Helsingin Science Fiction -seura.
5. ↑  Tähtivaeltaja-palkinto M. John Harrisonille.  *Turun Sanomat*, 10.9.2005.

Aiheesta muualla
----------------

* Iain Banks: Into the 10th dimension. The Guardian 2.11.2002. (englanniksi)
* Adam Roberts: Light. Infinity plus 2.11.2002. (englanniksi)
* Patrick Hudson: Light (Arkistoitu – Internet Archive). Zone-sf.com 2002. (englanniksi)
* Jussi Ahlroth: Mielessä säteilevä valo[vanhentunut linkki]. Helsingin sanomat 5.1.2005.
* Tähtivaeltaja-palkinnon perustelut.